Jomfru Ane Gade i Aalborg var centrum for nattens mest alvorlige episode. Ved halv tre tiden blev politiet tilkaldt til et slagsmål foran Diskotek Monkey Club. To personer var oppe at slås og den ene tildelte den anden både knytnæveslag og en skalle. Politipatruljen anholdt den ene, en ung mand på 26 fra Vadum/Nørrehalneområdet, som i forvejen er kendt af politiet for vold. I løbet af lørdagen vurderer politiet om han skal fremstilles i grundlovsforhør med krav om varetægtsfængsling. To timer senere måtte politiet igen rykke ud. Denne gang sammen med brandvæsenet. Et saneringsmodent hus i Jerslev var pludseligt brudt i brand og var fuldstændigt overtændt da redningspersonalet nåede frem. - Huset stod ikke til at redde, så der blev i virkeligheden mere tale om en kontrolleret nedbrænding, forklarer vagtchef Karsten Højrup. Hvorfor det tomme og ubeboede hus pludseligt brød i brand er uklart. Derfor gennemfører politiets teknikere i starten af næste uge en brandteknisk undersøgelse for at afklare, om der ligger en forbrydelse bag.

Referat:
Nordjyllands politi melder om forholdsvis få politisager for en fredag nat